CHO ทะยานกว่า 6% ลุ้นเข้าวินรถเมล์ NGV พรุ่งนี้!
CHO ทะยานกว่า 6% ลุ้นเข้าวินรถเมล์ NGV พรุ่งนี้! 
7 ก.ค. 2559

ผู้สื่อข่าวรายงานว่า ราคาหุ้นบริษัท ช ทวี จำกัด (มหาชน) หรือ CHO ณ เวลา 16.00 น. ราคาอยู่ที่ 2.50 บาท บวก 0.16 บาท หรือ 6.84% สูงสุดที่ 2.52 บาท ต่ำสุดที่ 2.36 บาท มูลค่าซื้อขายที่ 99 ล้านบาท ขณะที่ดัชนีตลาดหุ้นไทยโดยรวมบวก 0.23%

โดยราคาหุ้น CHO ปรับตัวขึ้นแรงรับข่าวคณะกรรมการประกวดราคาขององค์การขนส่งมวลชนกรุงเทพ (ขสมก.) กำหนดประกวดราคาด้วยวิธีทางอิเล็กทรอนิกส์ (อี-อ๊อคชั่น) ในวันพรุ่งนี้ (8 ก.ค.59) และส่งมอบรถเมล์ NGV ภายใน 90 วัน หลังลงนามสัญญาซึ่งคาดจะลงนามได้หลังจากคณะกรรมการ ขสมก.อนุมัติรับรอง ทั้งนี้มีการคาดการณ์กันว่า CHO จะสามารถชนะประมูลในครั้งนี้ได้อีก หลังจากก่อนหน้านี้เคยชนะการประกวดราคาครั้งที่แล้ว
อนึ่งก่อนหน้านี้ ขสมก.มีมติให้ CHO ผ่านการคัดเลือกเบื้องต้นที่เป็นผู้มีสิทธิเสนอราคาซื้อรถโดยสารปรับอากาศใช้เชื้อเพลิงก๊าซธรรมชาติ (NGV) พร้อมซ่อมแซมและบำรุงรักษาโดยสาร จำนวน 489 คัน วงเงิน 4,021.70 ล้านบาท ด้วยวิธีการทางอิเล็กทรอนิกส์ เนื่องจากบริษัทมีคุณสมบัติครบถ้วน มีข้อเสนอทางด้านเทคนิคที่มีความเหมาะสม และไม่เป็นผู้เสนอราคาที่มีผลประโยชน์ร่วมกัน